Ma kyk deur venster toe aanvallers haar skiet | Netwerk24
Deur Cheréne Pienaar 25 November 2019 22:23
’n Ma van twee van Mokopane in Limpopo is Maandagoggend in haar huis deur aanvallers geskiet.
Magda Lombaard het in die vroeë oggendure die honde hoor blaf en deur haar venster gekyk toe die rowers haar skiet, het Marcelle Maritz, leier van die VF Plus in Limpopo, Maandagaand gesê.
Die aanvallers is nog op vrye voete.
Lombaard is volgens Maritz ernstig gewond en in ’n kritieke toestand in ’n hospitaal in Johannesburg.
Die aanvallers het ná die aanval gevlug en is deur die polisie agtervolg tot in die township Motetema waar die voertuig gevind is wat ná die aanval gekaap is.
Die VF Plus het kol. Isaac Mantjane, die stasiebevelvoerder van Mokopane gekontak en hy het bevestig die ondersoekspan is op die spoor van die voortvlugtendes.
Lombaard se twee kinders is glo by familie op Mokopane.
Meer oor: Limpopo | Mokopane | Skietvoorval | Kritieke Toestand | Misdaad | Aanvallers